Rombakan 'kecil' Kabinet kukuhkan kedudukan Lawrence Wong selaku bakal PM seterusnya Tiada perubahan besar lain diumumkan dalam rombakan itu, yang berlaku dua bulan selepas Encik Wong dipilih selaku pemimpin generasi keempat Parti Tindakan Rakyat (PAP) atau pasukan 4G. Berita Mediacorp, 7 June 2022 SINGAPURA: Rombakan Kabinet pada Isnin (6 Jun), di mana Menteri Kewangan Lawrence Wong dinaikkan pangkat kepada Timbalan Perdana Menteri, mengukuhkan kedudukannya sebagai Perdana Menteri yang seterusnya bagi Singapura. Demikian kata para pemerhati politik kepada Mediacorp. Tiada perubahan besar lain diumumkan dalam rombakan itu, yang berlaku dua bulan selepas Encik Wong, 49 tahun, dipilih selaku pemimpin generasi keempat Parti Tindakan Rakyat (PAP) atau pasukan 4G. Profesor Madya Tan Ern Ser dari Jabatan Sosiologi di Universiti Nasional Singapura (NUS) menyifatkan rombakan Kabinet itu sebagai "kecil" tetapi berkata ia sesuatu yang "sangat penting". "Ia secara rasminya melantik Lawrence Wong sebagai bakal perdana menteri seterusnya, seseorang yang bakal menerajui pentadbiran selanjutnya," kata Prof Madya Tan. "Objektif rombakan ini adalah terutamanya untuk melantik perdana menteri selanjutnya dan bagi memulakan proses peralihan itu dengan serius." Beliau juga menambah "ia menghapuskan segala ketidakpastian dan khabar angin". Profesor Madya Undang-Undang dari Universiti Pengurusan Singapura (SMU) Eugene Tan berkata meskipun ini mengesahkan Encik Wong selaku pemimpin pasukan 4G, ia tidak memberi "sebarang petunjuk" tentang bila beliau akan mengambil alih jawatan Perdana Menteri Lee Hsien Loong. Langkah terakhir dalam "proses pelantikan perdana menteri selanjutnya" adalah pilihan raya Jawatankuasa Eksekutif Pusat (CEC) PAP di mana Encik Wong dijangka dilantik sebagai penolong Setiausaha Agung parti tersebut, kata Prof Madya Tan. Timbalan Perdana Menteri Heng Swee Keat buat masa ini adalah Penolong Setiausaha Agung Pertama dalam CEC, manakala Menteri Pendidikan Chan Chun SIng adalah Penolong Setiausaha Agung Kedua. Kenaikan pangkat bagi Encik Wong "mengukuhkan lagi kedudukan beliau sebagai bakal perdana menteri selanjutnya", kata Encik Andrew Yeo, Pengarah Amalan Asia di syarikat runding cara dasar awam Global Counsel. TIADA PERUBAHAN BESAR KABINET
Memandangkan terdapat perubahan besar dalam rombakan Kabinet sebelum ini pada April 2021, ia mungkin tidak bermanfaat untuk menggantikan mana-mana pemimpin yang diberi tugas untuk menerajui kementerian masing-masing lebih setahun yang lalu, kata Dr Gillian Koh, Timbalan Pengarah Kajian Institut Kajian Dasar (IPS), apabila ditanya mengapa perubahannya terhad dalam rombakan kali ini. Dengan dunia melalui banyak perubahan yang mendatangkan gangguan, ia agak "bernas" bagi portfolio-portfolio utama pertahanan, ehwal luar dan keselamatan terus dipimpin oleh mereka yang mapan lagi berpengalaman, terangnya. Menteri Pertahanan Ng Eng Hen memegang portfolio itu sejak 2011 dan Dr Vivian Balakrishnan sudah menjadi Menteri Ehwal Luar sejak 2015. Encik K Shanmugam menggalas jawatan sebagai Menteri Undang-Undang sejak 2008 dan menjadi Menteri Kedua atau Menteri Ehwal Dalam Negeri pada waktu-waktu berbeza sedari itu. Sejak 2015, beliau memimpin kedua-dua kementerian. Bagaimanapun, para penganalisis menarik perhatian sebilangan pemimpin generasi keempat dinaikkan pangkat atau dialihkan bagi memegang jawatan berbeza. Dr Koh menarik perhatian Encik Tan Kiat How, yang kini di GRC East Coast, dinaikkan pangkat seperti mana Cik Rahayu Mahzam dari GRC Jurong. Encik Tan dinaikkan pangkat kepada Menteri Negara Kanan dan akan terus berkhidmat di Kementerian Perhubungan dan Penerangan (MCI) serta Kementerian Pembangunan Negara (MND). Cik Rahayu pula dinaikkan pangkat menjadi Setiausaha Parlimen Kanan dan kini menggalas jawatan baru di Kementerian Undang-Undang (MinLaw) sementara terus berkhidmat di Kementerian Kesihatan (MOH). Beliau akan melepaskan jawatannya di MCI.